בול המוקדש לשבט יששכר
**שבט יששכר** (מבטאים יִשָּׂכָר) הוא אחד משבטי ישראל המוזכרים בתנ"ך. 
הוא נקרא על שם אבי השבט יששכר בנה החמישי של לאה ובן תשיעי ליעקב. כמו בד"כ בספר בראשית, יש לשם משמעות כפולה. ראשית, מסופר שלאה הכריזה בפני יעקב שהיא "שכרה" אותו ללילה מרחל, תמורת הדודאים שבנה ראובן מצא בשדה. בנוסף לאה כינתה את בנה בשם זה כי ה' נתן לה בן זה כשכר על כך שנתנה ליעקב את שפחתה. "וַיֵּלֶךְ רְאוּבֵן בִּימֵי קְצִיר-חִטִּים, וַיִּמְצָא דוּדָאִים בַּשָּׂדֶה, וַיָּבֵא אֹתָם, אֶל-לֵאָה אִמּוֹ; וַתֹּאמֶר רָחֵל, אֶל-לֵאָה, תְּנִי-נָא לִי, מִדּוּדָאֵי בְּנֵךְ.  **טו** וַתֹּאמֶר לָהּ, הַמְעַט קַחְתֵּךְ אֶת-אִישִׁי, וְלָקַחַת, גַּם אֶת-דּוּדָאֵי בְּנִי; וַתֹּאמֶר רָחֵל, לָכֵן יִשְׁכַּב עִמָּךְ הַלַּיְלָה, תַּחַת, דּוּדָאֵי בְנֵךְ.  **טז** וַיָּבֹא יַעֲקֹב מִן-הַשָּׂדֶה, בָּעֶרֶב, וַתֵּצֵא לֵאָה לִקְרָאתוֹ וַתֹּאמֶר אֵלַי תָּבוֹא, כִּי שָׂכֹר שְׂכַרְתִּיךָ בְּדוּדָאֵי בְּנִי; וַיִּשְׁכַּב עִמָּהּ, בַּלַּיְלָה הוּא.  **יז** וַיִּשְׁמַע אֱלֹהִים, אֶל-לֵאָה; וַתַּהַר וַתֵּלֶד לְיַעֲקֹב, בֵּן חֲמִישִׁי.  **יח** וַתֹּאמֶר לֵאָה, נָתַן אֱלֹהִים שְׂכָרִי, אֲשֶׁר-נָתַתִּי שִׁפְחָתִי, לְאִישִׁי; וַתִּקְרָא שְׁמוֹ, יִשָּׂשכָר." (בראשית ל' 14-18).

ברכות לשבט
----------

### ברכת יעקב

"יִשָּׂשכָר חֲמֹר גָּרֶם רֹבֵץ, בֵּין הַמִּשְׁפְּתָיִם; וַיַּרְא מְנֻחָה כִּי טוֹב וְאֶת-הָאָרֶץ כִּי נָעֵמָה וַיֵּט שִׁכְמוֹ לִסְבֹּל וַיְהִי לְמַס-עֹבֵד" (ספר בראשית, פרק מ"ט, פסוקים י"ד–ט"ו)

לדעת רוב המפרשים, הברכה רומזת מצד אחד לטוב הנחלה, המשופעת במעיינות, באדמה פוריה ובאקלים נח, ומצד אחר לשיעבוד של השבט כנראה לכנענים, בימי ההתנחלות והשופטים. 

### ברכת משה

בברכת משה ששבטים בפרשת וזאת הברכה נאמר
שבט יששכר קיבל את ברכת משה ביחד עם שבט זבולון: 
"וְלִזְבוּלֻן אָמַר שְׂמַח זְבוּלֻן בְּצֵאתֶךָ וְיִשָּׂשכָר בְּאֹהָלֶיךָ. עַמִּים הַר יִקְרָאוּ שָׁם יִזְבְּחוּ זִבְחֵי צֶדֶק כִּי שֶׁפַע יַמִּים יִינָקוּ וּשְׂפוּנֵי טְמוּנֵי חוֹל." (ספר דברים, פרק ל"ג, פסוקים י"ח–י"ט).

השבט במדבר
----------

"יששכר", פרט מתבליט פליז המציג את שבטי ישראל בעיצוב זאב רבן  
בית החולים ביקור חולים, ירושלים
### סמלי השבט

הדגל של שבט יששכר
אבן החושן של שבט יששכר היא ספיר. הדגל שלו היה ציור של שמש וירח על רקע כחול כהה, על פי הכתוב "וּמִבְּנֵי יִשָּׂשכָר יוֹדְעֵי בִינָה לָעִתִּים", ויש אומרים ציור של חמור.

החודש המקושר לשבט יששכר הוא אב או אייר.

### נשיאי השבט

בספר במדבר, פרשת נשא נזכר נשיא שבט יששכר במדבר:  **נְתַנְאֵל בֶּן צוּעָר**.
הוא הקריב את קורבנות הנשיאים ביום השני לחנוכת המשכן.
בפרשת מסעי נזכר הנשיא פלטיאל בן עזן.

נציג השבט בשנים עשר המרגלים היה: לְמַטֵּה יִשָּׂשכָר יִגְאָל בֶּן-יוֹסֵף. (במדבר יג יב)

### המסע במדבר

בזמן מסעם של בני ישראל במדבר, חנה שבט יששכר במחנה יהודה, שהיה מזרחה למשכן. 

במפקד הראשון שערך משה מנה השבט 54,400 איש, ובמפקד השני 64,300 איש.

נחלת השבט
---------

 ערך מורחב – **נחלת שבט יששכר**  

נחלות שבטי ישראל
נחלת יששכר הייתה באזור מזרח עמק יזרעאל של ימינו, וכללה ערים כגון יזרעאל, שונם, אבץ, עין חדה ודברת, וכן ערים שנועדו לחצי שבט המנשה, כגון יבלעם ובית שאן.

יש הטוענים כי בפועל, עד שלבים מתקדמים בתקופת המלוכה, רובו של שבט יששכר לא התגורר בנחלתו, שהייתה קשה לכיבוש בשל נוכחות הכנענים בעלי מרכבות ברזל, וכן קשה להגנה, שכן עמק יזרעאל השטוח היווה נתיב מעבר לגלי פולשים חוזרים ונשנים בימי השופטים והמלוכה. בספר שופטים ניתן למצוא עדות לכך שאנשי השבט התגוררו בהר אפרים המוגן יותר.

השבט בארץ ישראל
---------------

ארבע המשפחות הגדולות של השבט היו תולע, פואה, ישוב ושמרון. המשפחות נמנו שלוש פעמים בתנ"ך. מהשבט יצא השופט תולע בן פואה ששפט את ישראל 23 שנה.

שבט יששכר ושבט שמעון הם השבטים היחידים שלא נאמרה כנגדם ביקורת על אי השלמת כיבוש נחלתם בארץ כנען בתחילת ספר שופטים.

השבט השתתף במלחמת סיסרא ונזכר לשבח בשירת דבורה. אולם במלחמות הבאות הוא אינו נזכר, אף לא במלחמת גדעון במדינים שהתרחשה בעיקר בנחלתו. חיים גלעד מצביע על קו מגמתי במקרא, להציג את יששכר כשבט שאינו נלחם, מה שמשקף כנראה את נחיתותו לעומת הערים הכנעניות בנחלתו, כנרמז בברכת יעקב. 

מהשבט יצא בעשא מלך ישראל (מלכים א', ט"ו, כ"ז).
בימי חזקיהו היו בני יששכר בין הבאים מאפרים לעשות פסח בירושלים (דברי הימים ב', ל' י"ח) 

בגלות עשרת השבטים גלה שבט יששכר, ומאז לא נודעו עקבותיו.

השבט במדרש
----------

אנשי השבט היו ידועים בחוכמתם הרבה, והתפרסמו במיוחד בזכות ידיעת "סוד העיבור". 

וכן מזכיר מחבר הספר "ספר היוחסין" במאמר השישי, שאחד מהספרים שאבדו מעם ישראל, הוא "ספר התכונה של בני יששכר, ספר הרפואות של שלמה המלך וכו' ". 

על פי ברכת משה והמדרש כי השבטים התחלקו בין לימוד תורה (יששכר) ופרנסה (זבולון), נוסד הסכם יששכר וזבולון, שהוא הסכם בין אדם בעל יכולת כלכלית לתלמיד חכם עני.

פירוש נוסף להסכם בין השבטים שם דגש על ההיבט הכלכלי-חברתי של שיתוף הפעולה בין השבטים כך שזבולון ש"שוכן לחוף ימים" אחראי על הסחר הימי ויששכר סוחב על גבו את הפן הלוגיסטי והיבשתי של העסק המשפחתי.

לקריאה נוספת
------------

* הערך: יששכר, **לכסיקון מקראי**, (עורכים: מנחם סוליאלי, משה ברכוז), א-ב, תל אביב: הוצאת דביר, תשכ"ה-1965, עמ' 383-382.
* יוחנן אהרוני, **אטלס כרטא לתקופת המקרא**, ירושלים: הוצאת כרטא, 1974.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **יששכר** |
| ויקישיתוף תמונות ומדיה בוויקישיתוף: **שבט יששכר** |

* שבט יששכר, באתר אנציקלופדיה בריטניקה (באנגלית)

* מפת נחלת שבט יששכר, אדריכם, 1590, אוסף המפות ע"ש ערן לאור, הספרייה הלאומית
* מפת נחלת שבט יששכר, פולר, 1650, אוסף המפות ע"ש ערן לאור, הספרייה הלאומית
* הרב אליעזר מלמד, תנאי זבולון ויששכר בספרו פניני הלכה

הערות שוליים
------------

1. ↑  שמות רבה, פרשה ל"ח, פסקה ט'.
2. ↑  במדבר רבה, פרשה ב', פסקה ז'.
3. ↑  ספר דברי הימים א', פרק י"ב, פסוק ל"ג.
4. ↑  מדרש אגדה על ספר במדבר, פרק ב', פסוק ב'.
5. ↑  רבי פינחס ברבי יעקב הכהן, קידוש ירחים לחודש אב. רבי אברהם בן עזריאל, ערוגת הבושם, חלק א' עמוד 289.
6. ↑  רבי יוסף ג'יקטיליה, שערי אורה, סוף שער ה'.
7. ↑  בהסכת 'מה שלא סיפרה לי הגננת'
8. ↑  בבראשית מו, יג. בבמדבר כו, כג ובדברי הימים א, ז, א.
9. ↑  שבט לוי לא הוזכר משום שלא קיבל נחלה בארץ, והשבטים ראובן וגד לא הוזכרו משום שכבר קיבלו נחלתם בעבר הירדן המזרחי.
10. ↑  חיים גלעד, סיפור מלחמת גדעון במדין, **בית מקרא** כרך צ"ב, תשמ"ג, עמ' 29-38
11. ↑  עץ החיים והכסף, מייקל אייזנברג

| שבטי ישראל |
| --- |
| 

|  |  |
| --- | --- |
| **ראובן • שמעון • לוי • יהודה • יששכר • זבולון • דן • נפתלי • גד • אשר • אפרים • מנשה • בנימין** |  |

 |

| ספר יהושע |
| --- |
| הכניסה לארץ | שליחת המרגלים ליריחו • מעבר הירדן • ברית המילה בגלגל • מפגש יהושע עם המלאך |  |
| כיבוש הארץ | מלחמת יריחו • מעשה עכן ולכידתו • כיבוש העי • מעמד הר גריזים והר עיבל • ברית הגבעונים • מלחמת מלכי הדרום • שמש בגבעון דום • מלחמת מלכי הצפון |
| חלוקת הארץ לשבטים | נחלת שבט ראובן • נחלת שבט גד • נחלת שבט יהודה (רשימת ערי יהודה) • נחלת שבט מנשה • נחלת שבט אפרים • נחלת שבט בנימין • נחלת שבט שמעון • נחלת שבט זבולון • נחלת שבט יששכר • נחלת שבט אשר • נחלת שבט נפתלי • נחלת שבט דן • ערי הלויים • ערי המקלט |
| סיום ספר יהושע | מזבח שניים וחצי השבטים • נאום יהושע • הברית בשכם |
| דמויות בספר יהושע | יהושע בן נון • רחב • עכן בן כרמי • אדני צדק • הוהם מלך חברון • דביר מלך עגלון • יפיע מלך לכיש • פראם מלך ירמות • הורם מלך גזר • יבין מלך חצור • כלב בן יפונה • אלעזר הכהן • עתניאל בן קנז • עכסה |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh2009010932

 |